ธกส.หมดเงินรับจำนำข้าว
&#8216;ลักษณ์&#8217; ยันใช้เงินกู้สภาพคล่องแทบเกลี้ยงรอพาณิชย์ระบายข้าวส่งมาใช้นาปรัง
12 มี.ค. 2556

‘ลักษณ์’ ยันใช้เงินกู้สภาพคล่องแทบเกลี้ยงรอพาณิชย์ระบายข้าวส่งมาใช้นาปรัง
ธ.ก.ส.ระบุเงินจำนำข้าวใช้ใกล้หมดแล้ว รอเงินจากพาณิชย์ดูนาปรัง เผยได้มาแล้ว 6.5 หมื่นล้าน
นายลักษณ์ วจนานวัช ผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยหลังจากประชุมคณะกรรมการนโยบายข้าวแห่งชาติ (กขช.) ว่า ในการรับจำนำข้าวรอบใหม่นั้น ธนาคารคงต้องรอเงินจากการระบายข้าวของกระทรวงพาณิชย์ เพราะกรอบการกู้เงินไว้ที่ 4.1 แสนล้านบาท ขณะนี้ใช้ไปเกือบเต็มวงเงินแล้ว ส่วนเงิน ธ.ก.ส. 9 หมื่นล้านบาท ได้ใช้ไปจนหมดแล้วเช่นกัน 
ผู้จัดการ ธ.ก.ส. กล่าวว่า โครงการรับจำนำข้าวนาปรังได้ข้อสรุปแล้ว และ ธ.ก.ส.คงต้องรอมติอย่างเป็นทางการจากคณะรัฐมนตรี (ครม.) เพื่อนำเข้าสู่ที่ประชุมคณะกรรมการ ธ.ก.ส. ในวันที่ 25 มี.ค.นี้ โดย ธ.ก.ส.พร้อมที่จะดำเนินโครงการรับจำนำข้าวนาปรัง แต่ขอยืนยันว่า เงินที่ใช้หมุนเวียนในโครงการจำนำข้าวต้องไม่เกิน 5 แสนล้านบาท แบ่งเป็นเงิน ธ.ก.ส. 9 หมื่นล้านบาท เป็นเงินจากการกู้ 4.1 แสนล้านบาท ซึ่งขณะนี้ใกล้หมดแล้ว 
ล่าสุด ธ.ก.ส. ได้เงินจากการระบายข้าวมาแล้ว 6.8 หมื่นล้านบาท และคาดว่าจะได้เพิ่มอีก 4 หมื่นล้านบาท ทำให้มีเงินกว่า 1 แสนล้านบาท ในการรับจำนำข้าวจึงคาดว่าจะไม่มีปัญหา เพราะยังมีสินค้าเกษตรในสต๊อกปีก่อนอีกกว่า 31 ล้านตัน
สำหรับโครงการรับจำนำในปีนี้มีข้าว 10 ล้านตัน มันสำปะหลัง 10 ล้านตัน ซึ่งการรับจำนำที่ผ่านมาใช้เงินต่ำกว่าเป้าหมาย โดยโครงการข้าวนาปี 2555/2556 มีข้าวเข้าโครงการกว่า 10 ล้านตัน เป็นเงินเกือบ 2 แสนล้านบาท จากเป้าหมาย 15 ล้านตัน ใช้เงิน 2.4 แสนล้านบาท ส่วนโครงการข้าวนาปรังที่จะถึงนี้ คาดว่าจะมีข้าวเข้าโครงการ 67 ล้านตัน ใช้เงิน 1 แสนล้านบาท ลดลงจากเป้าเดิมที่คาดว่าจะใช้เงิน 1.65 แสนล้านบาท 
นายลักษณ์ กล่าวว่า ปีที่ผ่านมาธนาคารมีสินเชื่อคงค้าง 9.5 แสนล้านบาท เพิ่มขึ้น 1 แสนล้านบาท มีเงินฝาก 9.85 แสนล้านบาท เพิ่มขึ้น 9 หมื่นล้านบาท โดย ธ.ก.ส.มีสินทรัพย์สภาพคล่องอยู่ที่ 7 หมื่นล้านบาท มีหนี้ที่ไม่ก่อให้เกิดรายได้ 4.5% ลดลงจากปีก่อนที่อยู่ในระดับ 6.28%